دونیانین یئنی ایلیندن کئچن ایل یازمیشدیم. عیسی حضرتلرینین دوغوم گونو، تکجه خیریستان دونیاسینین یوخ، بلکه بوتون دونیانین یئنی ایلینه چئوریلیب. خیریستییانلیق دونیاسیندا عیسی حضرتلری دوغولمامیشدان اؤنجه یئنی ایله نئجه گیرردیلر بیلمیرم!(بلکه ده یانیلیرام، یانیلیرامسا منی آیدینلادین).
دونیانین باشقا یئرلرینده، خیریستییانلیق دونیاسیندان سئوای)، اؤزلرینه اؤزل یئنی ایله گیرمهلری وارایدی. تورکلر، چینلیلر، ژاپونیالیلار، عربلر، یهودلار اؤزلرینه اؤزل یئنی ایللری وارایدی. ایسلام دونیاسینین ایل سایما تاریخی، محمد حضرتلرینین دوغوم ایلیندن باشلانسا دا، یئنی ایلی دهییشیلمهدی. عربلر، اؤز یئنی ایللرینی(آی ایلی)، تورکلرله، فارسلار اؤز یئنی ایللرینی(گونش ایلی) توتدولار. تکجه تاریخی ایل ساییسینی دهییشدیردیلر.
چینلیلرله، ژاپونلولار دا، اؤز یئنی ایللرینی قوتلویورلار. آنجاق بو آرادا، بیر سیرا اؤلکهلر اؤزلرینی دونیالا اویغونلاشدیرسین دئیه، دونیادا حاکیم اولان، ایلی اؤزلرینه یئنی ایل سئچدیلر. کئمیشلرده موسلمان اؤلکهلرین سیمگهسی اولان تورکیه، دونیالا آیاقلاشمانین یوللاریندان بیرینی دونیادا حاکیم اولانلارلا عئینیلشمهیی سئچدی. تورکیه اوندان اؤنجه ایسلام سیمگهسی اولدوغو اوچون، ایسلاملا اویغونلاشمیشدی. بو اوزدن تورکلره عایید اولان دبلرین یئرینه ایسلام دبلرینی یاشاتمیشدی. داها دوغروسو، تورکیه هر زامان دونیالاشماغی سئویر، دوینالاشدیغی سورهجده ده، اؤزوندن ایتیردیکلرینی چوخ اؤنمسهمیر(بلکه ده تکجه بیر گوجلو تورک دوولتینین آیاق اوسته قالما ندنی ائله بو دور!).
هدفیم بوردا تورکیهنی الهشدیرمک دهییل. مقصد تورکیهدهکی گونئی آذربایجانلیلاردیر. تورکیهده اولدوقدا تورکیهنین بوتون اؤزللیکلرینی منیمسهییرلر. بو اوزدن، اؤزلرینه ایکی دؤنه یئنی ایل توتورلار. البت، اوردا اولمادیغیم اوچون، کسینلیکله یولداشلاری دوشونه بیلمیرم. آمما گؤرونن طالئعیمیزه ایکیلیک یازیلیب (ایکی دیللیلیک، ایکی یئنی ایللیلیک، ایکی یئرلیلیک، ایکی آغیز"لهجه"لیق).
azb_Arab azb_Arab azb_Arab azb_Arab